## Ivace+i impulsarà el desenrotllament de 21 solucions d’I+D+i per a resoldre els reptes de la indústria aeroespacial i donar suport al seu creixement

*** Les propostes són el resultat de quatre mesos de treball d’un comité d’especialistes impulsat per la Conselleria d’Innovació
* Les iniciatives plantegen el desenrotllament de noves solucions de transport aeri urbà i interurbà, així com d’infraestructures per al disseny i la validació de satèl·lits**

Ivace+i Innovació prioritzarà, en la seua pròxima convocatòria d’ajudes, un total de 21 solucions d’innovació plantejades pel comité d’especialistes en la indústria aeroespacial, amb l’objectiu de resoldre els reptes d’este sector i impulsar el seu desenrotllament a la Comunitat Valenciana.

Estes iniciatives, que inclouen des de la innovació en tecnologies propulsores per a accedir a l’espai fins al desenrotllament d’infraestructures per al disseny, integració i validació de satèl·lits, són el resultat de quatre mesos de treball per part d’este grup multidisciplinari, coordinat pel president executiu de PLD Space, Ezequiel Sánchez.

Les conclusions d’este comité, que esta setmana ha celebrat en la Universitat Politècnica de València (UPV) la seua tercera reunió, arrepleguen, entre altres línies d’I+D+i, l’impuls de noves solucions de transport aeri urbà, interurbà i regional que conduïsquen a un millor aprofitament de l’espai aeri, i exploren, a més, models nous de negoci.

Els especialistes posen el focus en la millora de la sostenibilitat del sector amb vehicles reutilitzables, retorns controlats de mòduls rebutjats, tecnologies de detecció i tractament del fem espacial o la possible extensió de la vida útil dels actius espacials.

Així mateix, advoquen també pel desenrotllament de sistemes innovadors de navegació alternatius a la navegació per satèl·lit, així com per dissenyar equipament científic i instruments tant per a missions d’exploració de l’espai com d’observació de la Terra.

Amb la finalitat de proporcionar servicis d’alt valor afegit a altres sectors d’activitat, el Comité Estratègic d’Innovació Especialitzat (CEIE) en la indústria aeroespacial proposa avançar, en el desenrotllament, algorismes i aplicacions per a altres àmbits com el transport o l’agricultura, entre d’altres.

El director general d’Innovació, Juan José Cortés, que ha participat en les reunions del Comité, ha destacat la col·laboració de les esferes científiques, tecnològica empresarial en esta iniciativa de la conselleria que dirigix Marián Cano.

“Gràcies a la cooperació entre els agents que constituïxen el nostre ecosistema d’innovació, la Comunitat Valenciana té l’oportunitat de posicionar-se en un sector d’importància estratègica, pel seu elevat component tecnològic i la seua capacitat demostrada per a traccionar el teixit empresarial i atraure professionals altament qualificats”, ha subratllat.

Cortés ha recordat, a més, que les 21 propostes d’I+D+i s’incorporaran al catàleg de solucions de desenrotllament prioritari d’Ivace+i Innovació, la qual cosa es traduïx en majors facilitats d’accés al finançament públic. De fet, i amb l’objectiu d’incentivar el desenrotllament d’estes iniciatives, Ivace+i atorgarà punts addicionals a aquells projectes que, a partir de la seua pròxima convocatòria d’ajudes, s’alineen amb les conclusions del Comité.

**Representació científica, tecnològica i industrial**

El CEIE en la indústria aeroespacial compta amb una àmplia delegació del sector a la Comunitat Valenciana. A més del president executiu de PLD Space, que ha exercit les funcions de coordinació, formen part de l’equip Antonio Carrasco (Emxys), Aarón De Bernardis (Nax Solutions), Francho García Lacarte (Arkadia Space), José Nieto (Associació ESPAI AERO CV) i Justo Vellón (Societat Aeroport de Castelló, SL), que aporten una visió més pròxima al mercat.

A més, en l’última sessió s’han incorporat dos empreses més que s’han instal·lat recentment a la Comunitat Valenciana. Es tracta d’Open Cosmos i ICEYE Space, que contribuïxen amb Aurelio Martí i Juny Crespo, respectivament.

Per la seua banda, la universitat i els instituts tecnològics compten amb huit integrants: Sergio Cuenca (UA), Luis Miguel García Cuevas (UPV), Ausias Garrigós (UMH), Israel Quintanilla (UPV), Enrique Sánchez (UJI), José Antonio Sobrino (UV), Anabel Crespo (Aimplas) i Samuel Félix (Adimme).

En el comité també ha participat el delegat territorial del Col·legi Oficial d’Enginyers Aeronàutics d’Espanya, Álvaro J. Paula, així com el president de VAL SPACE Consortium, Vicente Boria, i l’expert José Manuel Leceta, director general d’Innova IRV, els dos en qualitat de convidats.

Fecha: 02/02/2025